SKOPJE. Slovenská futbalová reprezentácia ukončí svoje účinkovanie v B-skupine kvalifikácie o postup na budúcoročné majstrovstvá Európy utorňajším zápasom proti domácemu Macedónsku. Ani jedno z mužstiev už nemá šancu prebojovať sa na kontinentálny šampionát, preto bude duel v Skopje s úvodným výkopom o 19.45 h SELČ v prvom rade o cti.
Slovensko obsadí štvrté miesto a Macedónsku skončí piate. Oba tímy sa však chcú rozlúčiť s týmto kvalifikačným cyklom kvalitným výkonom a najmä trojbodovým ziskom. Slovensko je so štrnástimi bodmi na štvrtej priečke v tabuľke. Lídrom poradia je 20-bodové Rusko, nasleduje Írsko (18 bodov) a Arménsko (17 bodov). Macedónsko má na konte 7 bodov a poradie uzatvára Andorra, ktorá v doterajších deviatich zápasoch nebodovala.
Vždy sa hrá o niečo
"Vždy sa hrá o niečo. Nálada v našom mužstve určite nie je taká, aká by bola, keby sme ešte mali možnosť postúpiť. V Macedónsku však chceme odohrať dobrý zápas a ja verím, že zvíťazíme," avizoval skúsený 47-ročný kouč V. Weiss st. Ten sa musí v Skopje zaobísť bez viacerých tradičných opôr. Miroslav Karhan ukončil po piatkovej prehre s Ruskom (0:1) reprezentačnú kariéru, pre disciplinárny trest nemôže nastúpiť krídelník Miroslav Stoch, Martinovi Škrtelovi sa minulý týždeň narodil syn Matteo a kormidelník SR mu dal osobné voľno. Do Skopje neodcestoval ani druhý tradičný člen stopérskej dvojice Ján Ďurica.
Obranca Lokomotivu Moskva tiež dostal voľno. Kormidelník národného výberu SR chce aj napriek týmto faktom hrať v Macedónsku na víťazstvo. "Chcem dať možnosť Salátovi s Michalíkom, nech vytvoria potrebnú konkurenciu na stopérskom poste. Určite postavím ofenzívnu zostavu, chceme predsa získať tri body," nechal sa počuť Vladimír Weiss st., ktorý do kádra na poslednú chvíľu donominoval stredopoliara Sparty Praha Petra Grajciara.
Na druhej strane, macedónsky káder je tiež do značnej miery obmedzený zraneniami a disciplinárnymi trestami. Waleský tréner John Toshack nemôže rátať s kapitánom tímu Goranom Pandevom ani Danielom Georgievskim. Dištanc si musia odpykať Veliče Šumulikoski, Goran Popov a Mirko Ivanovski. Na ich miesta povolal Toshack do kádra kvarteto reprezentantov do 21 rokov a na potrestaných hráčov nešetril slovami kritiky. "Nechce sa mi veriť, že niektorí hráči si nechali udeliť žlté karty naschvál. Ak je to tak, môžu si zbaliť veci a už ich nikdy nechcem vidieť v reprezentácii," hneval sa waleský kouč.
Slováci sú favoritom
Papierovým favoritom utorňajšieho merania síl na štadióne Filipa II. Macedónskeho je hosťujúci tím. Slováci však nedali gól v troch vystúpeniach v rade, celkovo skórovali v tomto kvalifikačnom cykle len šesťkrát a streleckú smolu sa pokúsia prerušiť v Macedónsku.
"Bolo by fajn, keby mi dal tréner príležitosť v zápase a ešte lepšie, keby sa mi podarilo skórovať. Ale v podstate je jedno, kto dá gól. Dôležité je, aby sa nám podarilo pretrhnúť streleckú smolu, tá šnúra bez gólu je naozaj dhá," nechal sa počuť Grajciar, na ktorého slová nadviazal aj útočník Erik Jendrišek: "Proste nám to tam nepadá. Myslím si, že teraz, keď už v podstate o nič nejde, môžeme hrať uvoľnene a strelíme nejaké góly. Aj tréner hovoril, že chce hrať ofenzívne. Verím, že to prinesie svoje ovocie."
Minuloročný vzájomný duel týchto dvoch tímov v Bratislave sa skončil tesným víťazstvom domácich (1:0). Macedónčania boli nepríjemným súperom, o trojbodovom zisku rozhodol až v nadstvenom čase Filip Hološko.
V prospech Slovenska hovorí lepšie postavenie v rebríčku Medzinárodnej futbalovej federácie. V jeho septembrovom vydaní bola SR na 39. mieste, Macedónsku patrila 94. pozícia. Hlavným rozhodcom utorňajšieho meraniua síl bude Francúz Tony Chapron.